khistorydata/jeongjo-sjw-relations huggingface dataset:
정조 7년 · 목
刑曹啓言。朔寧郡罪人金於仁老味。獄體至嚴。有難輕議。依前同推。期於輸情之意。分付道臣。楊州罪人金守贊等獄事。前後納招。顯有粧撰。更加嚴覈。完定元犯。請論理啓聞稟處。敎以。求生必死。旣無可生之端。則然又强欲傅生。殊乖重殺獄之義。竝依前同推。期於取服。又啓言。金城殺獄罪人金世云。循例同推。尙未究竟。揆以獄體。殊涉未安。更令道臣。應問各人等。各別詳査。本事委折及正犯眞贓。論列啓聞後稟處。弼琦之被打日子。旣以二十四日載錄。而又或以二十三日二十五日載錄。林召史亦以任召史書之。釐正啓聞之意分付。安光金獄事。則臣曹不敢擅便上裁。安寬儀給賂事。則欲爲防口之計者。似無可罪之端。面任之從中受賂之跡。竝令道臣。從輕重照勘之意。請竝以分付。敎以。觀此兩囚獄案。回啓論列。俱是精詳。無容更議。金城縣殺獄罪人金世云獄事。則屢行按査。尙未究竟。有此更覈之請。揆以獄體。大非審克之意。被打日子之或以二十四日。或以二十三日五日。變幻載錄。已是不察。況罪人姓字之換互書之。尤失照檢。尋常奏御文字。尙不容乃爾。移殺獄文書。何等至重。而有此違錯之事。由前由後。道臣難免溺職之責。更査判下之後。諉諸檢官之時不在任。至以今無可覈之由。無難登聞。又安有如許紀綱。該道監司蔡弘履。爲先自本曹發緘取招以聞。原獄事。卽令親執窮覆。從所見論理狀聞後拿稟處。同縣殺獄罪人安光金。則其矣妻金女。始旣不恭於舅。不順於夫。末乃不堪偏隘之性。妄有縊頸之擧。謂之浪死則可也。未可以被殺論。因以成獄。殊非疑輕之義。以卿曹傍照律參量勘放。似不至失刑。然光金雖無殺妻之罪。金女亦無毆舅之跡。則金女之自縊。未必不由於光金之勃磎谿。事旣由渠。有難白放。令道臣決杖放送之意分付。他餘條件。竝依回啓施行。又啓言。連山殺獄罪人金十月金。則獄體至重。臣等不敢擅便。請上裁。敎以。金十月金獄事。則與金城縣安光金獄事。大體無甚異同。其妻之死。殆近邂逅。其夫之剌。非出怨惡。究其情則由於爲母。言其跡則出於無妄。此而成獄。誠有不可。況道狀曹啓。俱欲傅之生意。亦可謂詢謀僉同。卽令該道伯。參量勘放後狀聞。又啓言。醴泉囚推罪人丁若弼獄事。獄體至重。不敢擅便。上裁。上項罪人丁載大及奴仁得等。竝令道臣。從重嚴勘之意請分付。敎以。事係倫常。不可遽然酌決。卿等與其時道臣。爛商以草記。更良論理稟處。又啓言。罪人尹興毫。逃還本土者。究厥情狀。萬萬痛駭。其不道一段。誣罔之律。在所難逭。而事係子訟父冤。不無參恕。竝依狀請施行。該縣監閔永喆。則係是朝官。請移義禁府處之。敎以。本事則依回啓施行。該縣監則不可以濫刑論。受杖之臀。以針刺之。果是何等怪底擧措乎。縱曰瀉其杖毒云。而渠非醫人。亦非親族。則不必行此不緊之事。以取呼冤之端。令義禁府稟處
정조 7년 · 강
命進御加味六和湯。自明日停止。
정조 7년 · 강
遞承旨丁範祖。以李時秀代之。
정조 7년 · 목
書啓以爲。臣奉聖批。馳往傳諭于左議政洪樂性所住處。則以爲。臣情窮勢極。惟願速被譴何。而十行絲綸。諄諄誨飭。臣伏讀未半。血淚被面。然而臣身可去之義。則實亦多端矣。微宦庶僚之遭被彈劾者。猶以冒居爲耻。臣雖無狀。職在三事之列。尤豈可冒沒蹲據。承膺無路。恭俟處分而已。當冒入文字云矣。臣旣承偕入之命。姑爲仍留。敎以。此敦諭更爲傳諭。仍傳命召。
정조 7년 · 강
命北伯單蔘狀啓。就議大臣後草記。
정조 7년 · 목
因咸鏡監司徐有寧單蔘狀啓。敎以。係是及時擧行之事。且關民事。今日內稟處。有司堂上就議大臣後草記。
정조 7년 · 목
敎曰。左承旨與閣臣。持御製校正本入侍。○予謂志儉曰。御製別無釐正處乎。志儉曰。何敢贊一辭。而字句間。亦無可以仰陳愚見者矣。予命志儉。讀御製碑文。仍命[志儉:I-PERSON]義。養詳看草圖書凡例。予曰。欲聞承宣博雅之論。今日坐直也。義養曰。春官謄錄。書 列朝上號之事。或稱尊號。或稱徽號。此不可不一例釐正矣。予曰。當時上號則稱尊號。後世追上則稱徽號。而舊例。尊號則爲八字。徽號則爲四字。自先朝壬辰。徽號亦以八字爲例矣。
정조 7년 · 강
命承旨李時秀。更卽牌招。
정조 7년 · 목
時秀牌不進。敎以。特敎譴削。便欲引義。寧有如許事體。此傳旨勿施。更卽牌招。
정조 7년 · 강
召見備局有司堂上徐有隣于誠正閣。
정조 7년 · 목
予謂有隣曰。北伯狀啓。就議大臣。則大臣以爲如何。有隣曰。大臣以爲。方在蹙伏中。不敢仰對云矣。
정조 7년 · 강
命北伯別卜定單蔘拾斤中。肆斤特令停退。
정조 7년 · 목
敎曰。俄因單蔘事。北伯狀本。使之就議大臣。大臣不肯附奏。更令就議。殆近强迫。到今勢將替行廟堂之事。揆以事面。寧不顚倒。聞有司堂上言。大臣引入之前。此事已有商確者云云。然則執此決折。猶有所據。大抵江界卜定蔘之特許十斤移定。出於爲西民息肩。則獨於北民。豈忍恝視。況是格式之外。又非採產之時。以此以彼。宜有方便擧。民事爲重。銷刻不足爲念。目今單蔘所用。雖曰一時爲緊。數斤推移。豈無其道。北伯別卜定單蔘拾斤中。肆斤特令停退。以此意卽令廟堂。行會本道。俾知朝家一視之意。
정조 7년 · 목
書啓以爲。敬奉聖批。馳往傳諭于左議政洪樂性所住處。則以爲。臣藁地縮伏。惟俟嚴勘之遄下。不意聖諭旋降。誨責切嚴。至有因予之敎。惶隕震懍。臣如有可進之勢。徒然作此違傲之擧哉。臺言雖出勤攻。公議可見其至嚴。罪犯旣如此。而臣若貪戀權位。弁髦廉防。揚揚冒出。則司直之論。緣此廢格矣。出處之義。緣此壞亂矣。其爲辱朝廷而傷國體。當何如。臣所患風眩之症。達夜苦劇。當俟少間。冒入文字云矣。臣旣承偕入之命。姑爲仍留。敎以。此敦諭。入侍承宣。更爲傳諭。期於偕入。仍傳命召。
정조 7년 · 강
召見承旨鄭昌順及下直守令于誠正閣。
정조 7년 · 목
予曰。承旨曾經北伯。北道蔘政何如。昌順曰。臣之待罪北關時。亦有西關蔘移定之事。而但北道與西關有異。採蔘之類。每多犯越之弊。犯越則嚴禁。而人蔘則責納。恐是行不得之政也。
정조 7년 · 강
左議政洪樂性上疏。自引乞遞。仍請亟收李延伋罷職之命。賜批。
정조 7년 · 목
疏略曰。臣屛伏鄕廬。屢違召旨。逋慢之罪。臣豈不知。伏念殿下則隨事提諭。欲其不抵於罪。而臣則觸處昏謬。不免自作之孼。臣之宜退而不宜進。固已久矣。到今臺評峻發。公議至嚴。臣罪愈著。臣情益苦。自古大臣之被此四字之譏斥者。非止一二。而晏然仍居其職者。臣未聞也。臣雖不及古人。職則三公也。縱欲貪權饕利。冒沒趨命。其於壞廉防而辱朝廷何哉。亟削臣職。仍賜重勘。臣於俟譴之中。何敢贅他。而言路開閉。所關非細。此臺臣之疏。旣出於公議。而乃被譴罰。則臣心惶縮。且置勿道。含默之習。其將因此而益甚矣。亟收李延伋罷職之命。以示優容焉。批以。才於書啓之批。申布至意。冀卿回聽。辭章踵到。巽讓愈摯。雖欲更事敦勉于卿。辭已竭矣。意已罄矣。噫。情意之不孚。胡至此極。予誠面發騂。不知何以爲答。此際續見偕來承宣馳聞。聞卿有移住之擧。此何擧也。臺言出後。無他別般節拍。而卿之自城外而轉往郊坰。又自郊坰而轉往鄕墅。予誠矇眛。莫曉卿處事之十分恰好。況且大臣去就。所關非細。奈之何不念自重之義。屢遷而不知止也。至若臺臣譴罷收還事。固知卿意出於重言路。而予則聞之。言路開閉。在於卞是非別淑慝。以是堲讒說殄行。爲人君之盛節。今欲混淆做去沕淪囫圇而已。則竊恐頹波無以鎭安。將使嘵俗。益致將囂。是何異於反鑑而索照。卿胡不達觀於是。發此難從之請也。所辭竝宜不允。卿須安心勿辭。勉回初志。卽日入城。弘濟時艱。仍命偕來承旨傳諭。期於偕入。
정조 7년 · 강
遞承旨趙尙鎭。以尙鎭還代之。
정조 7년 · 강
以柳義養爲兵曹參判。
정조 7년 · 목
敎曰。兵曹參判參知。前望單子入之。
정조 7년 · 강
遞承旨李時秀。以林錫喆奇彥鼎爲承旨。尋遞彥鼎。以李益烍代之。尋遞。
정조 7년 · 목
敎曰。違牌承旨許遞。前望單子入之。又敎曰。在外承旨許遞。前望單子入之。○政院。以益烍方在解由未出啓。敎以。前望單子入之。
정조 7년 · 강
右承旨趙尙鎭。以左議政洪樂性附奏啓。
정조 7년 · 목
書啓以爲。臣奉聖諭。馳往傳諭于左議政洪樂性所住處。則以爲。臣之出城才四日。恩諭已五降。而至於今日。則恩諭再下。一承宣相守而未返。一承宣又復臨宣。有非負罪臣所敢承當者。汗淚交逬。然而臣之負犯。關係非細。隄防之凌夷。法綱之墮壞。莫非大臣之極罪。負此罪居此職者。寧有是哉。臣之情踪之危蹙日甚。不敢偃處郊坰。明將轉向江外。京闕益遠。進身無路。惟俟鐵銊云矣。臣旣承偕入之命。姑爲仍留。敎以。卿以近日朝象國事。認爲何許時也。卿居三事之列。奈之何不念體國之大義。至此之甚耶。噫。隄防之凌夷。法綱之墮壞。卿欲自當。抑又何故。予則以爲。朝象也國事也。殆非一木可支。此政君臣上下。抖擻勉勵處也。卿何一味邁邁。惟以引退。看作一副當符契耶。信爾。則予將疇與共理。卿須亟回初心。隨承宣簉朝。聽我面諭事。偕來承旨傳諭。遣史官仍傳命召。
정조 7년 · 강
命開城府城餉移劃。令畿伯指一狀聞。
정조 7년 · 목
因開城留守徐有防城餉移劃狀啓。敎以。然則當初坡牧之請報。太不商量之事也。更令畿伯。詳問本牧民情。參以已見。指一狀聞事。卽爲行會。
정조 7년 · 강
右副承旨柳義養。疏辭新資。賜批。
정조 7년 · 목
批以。勞多可紀。卿其勿辭行公。
정조 7년 · 강
校理李錫夏。以母病陳疏乞遞。批許救護。
정조 7년 · 강
命兵曹判書金鍾秀重推。使之記過待令。
정조 7년 · 목
敎曰。今番除命。旣非强迫之擧。則再出召牌。一味逡巡。況拔例牌招。亦屬不常有之事。揆以分義。豈可在家不進。且有將來之敎。曲念至矣。然而尙無動靜。此何道理。行兵曹判書金鍾秀從重推考。前牌望勿施。更卽牌招。使之斯速受符。違牌去來。更勿呼望。如是申飭之後。將以何辭。引以爲義乎。以此政院各別嚴飭。又敎曰。兵曹判書金鍾秀。記過待令。
정조 7년 · 강
召見兵曹判書金鍾秀。承旨朴祐源于誠正閣。
정조 7년 · 목
予曰。卿之處義。予實未曉。視今朝廷無人。如卿之人。其將捨諸。鍾秀曰。昨年以後。官職去就。非所可論。假令從官。實無用處矣。予曰。卿之情理。若至難强。則予何强迫。而此時不至甚熱。必須將來近城之地好矣。近日朝廷。實不成說。一番肅謝。旋卽遞歸。是何國綱。兵判亦有覲親之例。因他公事。佩符來往。未爲不可。鍾秀曰。臣雖愚昧。豈不知曲體之聖恩。而目下親病。萬無暫離之勢。賴天之靈。幸不至添加。則敢不奉承聖敎。而此與他職有異。豈有帶重任覲親之例。伏乞體諒。得蒙造化生成之澤。臣雖自今退去。國本有泰山磐石之固。退無所憂矣。予曰。分付兼春秋。往傳領府事。發牌中樞府錄事。議政府司錄。往傳時原任大臣。皆令明朝入侍。
정조 7년 · 강
命兵判受佩命召。省覲之行。仍佩往來。
정조 7년 · 목
敎曰。兵判記過蕩滌。又敎曰。本兵之長。受佩命召。例不得擅出城外。至於三局將臣。或値請由得暇之時。猶有他大將兼察之例。本兵則實無分力之人。然自前有因公或奉命之擧。許畀旬日之暇。筵中見重臣。以將來之意。筵敎不啻縷縷。在重臣之心。豈無商量之端。以今重臣情理。仍住城中。强令供劇。旣欠體諒之意。又非禮使之道。才許一兩日內省覲。必令將來。此何異於奉命之行。求之前例。綽有可據。以此意兵判知悉。使之仍佩往來。
정조 7년 · 강
以柳義養爲兵曹參判。沈頤之爲刑曹參判。
정조 7년 · 목
敎曰。出牌雖在深夜。到曉承召。稽忽甚矣。當該兵曹堂上遞差。又敎曰。兵曹參判參知。刑曹參判。前望單子入之。
정조 7년 · 강
遞承旨吳大益。以朴祐源柳義養洪履健金履素爲承旨。尋遞履素。以徐晦修代之。尋遞晦修。以沈豊之徐龍輔爲承旨。
정조 7년 · 목
敎曰。左副承旨聞有實★(虫+羔)。許遞。○政院。以履素在外啓請下諭。敎以。許遞。前望單子入之。又敎曰。都承旨許遞。前望單子入之。右承旨批下。牌招察任。新除授承旨。竝牌招察任。
정조 7년 · 강
以吳載純爲兵曹參判。前望也。
정조 7년 · 강
以姜世晃爲副摠管。
정조 7년 · 목
敎曰。摠管中時帶亞將人許遞。前望單子入之。
정조 7년 · 강
分揀戶曹郞廳韓大裕。宣傳官李潤集拿處。
정조 7년 · 목
敎曰。不爲待令戶曹郞廳竝拿處。因大裕拿處傳旨。敎以。今番姑爲分揀。又因潤集拿處傳旨。敎以。分揀。
정조 7년 · 목
敎曰。注書傳命之際。行步緩緩。承敎之時。噤口不應。當該注書李敬五汰去。
정조 7년 · 강
命前槐山郡守成光默。江界府使李應爀。嚴問口招以聞。
정조 7년 · 목
刑曹啓言。前槐山郡守成光默。係是朝官。令該府處之。當該刑鎖。則不可一次刑訊而止。加刑懲勵放送之意。請分付道臣。敎以。依回啓施行。成光默則以査啓中事實。嚴問捧口招以入。金吾判堂尙不出仕。令政院牌招。使之今日內開坐擧行。又啓言。江界府使李應爀。係是朝官。請移禁府處之。敎以。渠雖武弁。亦有廉耻。耽此剩貨之利。甘犯剝民之罪。究厥所爲。極其駭痛。令該府拿來。嚴問口招以聞。新除府使。使之明日辭朝。
정조 7년 · 강
遣承旨。詣 宗廟 景慕宮。奉審摘奸。
정조 7년 · 강
御誠正閣。行抄啓文臣課講。試官鄭志儉金憙。
정조 7년 · 목
予陞座。試官及抄啓文臣。就班行禮訖。予曰。日氣甚熱。講員退待閤外。以抽籤次進入。尹行任等進伏。講章訖。予曰。試官及諸講員互相發問。問訖。仍命收栍。
정조 7년 · 강
以鄭東浚爲承旨。前望也。
정조 7년 · 강
命醴泉囚推罪人丁若弼獄事。收議大臣後草記。
정조 7년 · 목
刑曹啓言。醴泉囚推罪人丁若弼獄事。爛商草記。事命下矣。與其時道臣趙時俊。同會商議。則 時俊以爲。蓋此獄起於士族。有關倫常。且族黨衆多姻戚布列。故丁若弼丁載大兩人之間。各其近族。互相扶抑。敎囑納供。一味以疑亂爲計。決是必有之事。而至於査案諸供而極矣。當其再招。渠知載大所供之從實。故乃反以惶㥘誤告。忽變其辭。又曰。載大言于仁得曰。載範今旣結縛處置可也云云。使之殺之謂也。此一款。當爲若弼淸脫之路脈。何不卽告。而載大供出後。始乃發口乎。至若載範則以死謂逃。朴女則馱牛逐送。抑何故也。伊時若弼。方在母喪未葬之中。斂理等節。躬自營辦。必是着急於渠之故也。以此論之。若弼之爲正犯。當無所疑載大則及夫孤女之泣請告官也。游辭周遮。苟冀無事。情狀叵測。人理蔑絕。前後行査。獄情疑晦。迄未究竟。而載範之死。出於若弼仁得之手。則初無可疑。至於載大。明有助虐之跡。蓋此三囚。論其罪則實無彼此。故日前覆啓時。猥陳比律之論。而前道臣。以獄事閱實之人。兼有採探之事。則聞見之眞的。似有勝於憑案。臣等參情之論。何可膠守。請上裁。敎以。旣有參情之論。又有準法之請。有難指一決折。且其本事。䵝䵢多端。原文案及此草記。發遣郞官。收議大臣後。更爲草記
정조 7년 · 강
御宣政殿。行抄啓文臣親試。召見時原任大臣。試官。李徽之鄭民始徐浩修金憙金宇鎭鄭東浚徐鼎修。領府事金尙喆。判府事鄭存謙徐命善鄭弘淳李福源。左議政洪樂性。
정조 7년 · 목
予陞座。試官率抄啓文臣入庭行禮訖。以大學衍義爲策題。予曰。近日次對久不行。廟謨甚多矣。卿等進前。尙喆等以次進伏。予曰。徐配修上疏何如。樂性曰。嚴防之道。不可無臺疏矣。予曰。爲幾寸乎。樂性曰。洪義[儀:I-PERSON]泳爲啓禧之五寸。而李東埴亦爲京來之至親云矣。予曰。近日國綱。無復餘地。義理漸至晦塞。隄防日益解弛。至於今番事而極矣。槐院提擧。雖至拿鞫嚴問可也。而只憑於徐配修一言而止。於卿實爲慨然。亂臣賊子。何代無之。而豈有如明義錄諸賊乎。亦豈有如趾述等凶種乎。曾未幾何。隄防若此。世道若此。予實欲無言矣。銓曹之一副當規模。專在登拔。事屬歇後。故昨冬洪秉益猶復落點。而此則大不然。渠以劇賊之至親。何敢挾紙入場乎。圈點者不可無鞫問。而杖斃則過矣。亦難生出獄門矣。樂性曰。臣未敢知臺疏之請削版與否。而不可不依聖敎處之矣。予曰。置之承文之下校書之上。用意叵測。事當嚴問矣。樂性曰。圈點之用意若此。其時圈點諸人。拿鞫得情何如。予曰。大體言之。問亦宜矣。命善曰。隄防處不可不嚴。渠豈見科者乎。尙喆等曰。圈點人則拿鞫。洪義[儀:I-PERSON]泳李東埴。則拔榜宜矣。予曰。拔榜則過矣。渠輩之守分。豈易乎哉。參圈諸人誰也。樂性曰。池德斌柳憲周南必錫矣。予曰。目下事如此。世道又如此。甚事不生乎。前日則猶有㥘。今則竝與㥘而無之。今日朝廷。何爲而至於此境。此賊則一門盡爲惡逆。雖無夷族之法。只憑一臺臣藥石之言而止。卿等豈可抗顏於如許朝廷乎。予於卿等。誠爲慨然。卿等旣立於今日朝廷。則宜嚴隄防。須勿如此。樂性曰。如臣無似。職忝董率。觸事憒憒。世道至此。僨誤國事。莫非臣罪矣。予曰。卿旣不事事。有何僨誤與否乎。尙喆等曰。此莫非臣等不誠之罪矣。樂性曰。此事將何以處之乎。予曰。大體如此。別無處置矣。尙喆等曰。此豈待自上處分者乎。予曰。下直守令入侍。江界府使吳載熙進伏。予曰。江界事誠悶然。別卜定果何如。樂性曰。若趁七月期限。則何處覓出乎。予曰。二十八斤。將何及期。此乃行不得之事。此時竝與前未捧而畢捧。此豈成說。捧亦難。不捧亦難。未知何以則爲好矣。樂性曰。若不捧。則倭人無入送之日矣。予曰。未知新倅何以善處。而卽今二十八斤。將何以盡捧。樂性曰。來年則當用二百餘斤。未知何以繼用也。予曰。諸大臣之意何如。尙喆曰。所產之多少。與古無異。而今之價踊。誠極訝惑。不可不治其本矣。命善曰。臣向聞洪秀輔之言。有尾閭之泄。彼人之潛商無限云矣。予曰。此乃潛越乎。命善曰然矣。予曰。俄以蔘事。下敎縷縷。汝須約已奉公。無效前倅之爲也。同副傳諭出送可矣。
정조 7년 · 강
持平徐配修上疏。請洪儀泳李東埴降附芸館。主圈人亟施鐫削。賜批。
정조 7년 · 목
疏略曰。臣本無似。屢叨臺銜。未嘗出一言論一事。大僚之斥。固所甘心。撫躬循省。無所容措。且臣素患。昨自公退。一倍尤劇。起動無望。亟許鐫免。臣於乞免之章。不宜贅及。而事在目下。敢此附陳。噫。趾述纘父子叔姪。實是劇逆大憝也。惟彼同堂洪儀泳。冒占科試。及其登榜。萬目瞠然。咸曰彼夫。當屬三館之末矣。見分館記。則屬之國子。下槐院一等而已。且新榜及第李東埴。以京來之親屬。亦占國子之選。隄防自此解弛。臣謂洪儀泳李東埴。姑先降附芸館之末。槐院主圈諸人。亟施鐫削之典。批以。隄防之嚴與不嚴。未必獨在於槐調芸調之殊。正係朝廷擧措之得宜與否。每以當鎭安處鎭安。當隄防處隄防等語。慻慻於前後筵席。承佐之責。望在揆地。所謂請提調。姑只置之。參圈人事。已及於相箚。爾其勿辭察職。○敎曰。李東埴事云云。臺臣似未必諳本事而然也。寸敎不但絕遠。才繫旋宥。卽亦無情實故也。疏中所謂請過矣。此意知悉。
정조 7년 · 강
左議政洪樂性陳箚。請主圈博士拿鞫。洪儀泳李東埴削科島配。徐配修譴罷。賜批。
정조 7년 · 목
箚略曰。分館法意甚嚴。若有釁孼之類。則初不敢擬議。乃所以嚴隄防愼掄選也。噫。亂臣賊子。豈有如趾述纘簡範吉諸逆之兇惡者耶。惟彼儀泳。以此賊之至親。肆然赴擧。以李東埴言之。亦嘗囚繫於州獄。幸以蒙宥。則改其名字。冒占科第。削拔之請。不發於司直之地。至於主圈諸人。俾參國子之圈。今此諸賊之免坐至親比隣切族。容寧竝齒於簪紳之列。主圈博士以下。一傡拿鞫。洪儀泳李東埴等。削其科名。島配。臺臣所論。請付芸館。圈官之勘以刊削。失之太輕。持平徐配修。亦施譴罷之典。批以。筵中已悉之。卿不必更事覼縷矣。至於點數之不參不臺。必置之槐芸之間。意義俱無所當。博士以下拿問定罪。末端事。容喙而反被不容喙之罪。則被彼元不容喙之人。合施何許律名。朝廷擧措。似不宜若是顚倒也。不允。仍命遣史官傳諭。
정조 7년 · 강
以鄭可容爲 永陵參奉。口傳也。
정조 7년 · 강
遞承旨沈豊之林錫喆。以趙時俊李時秀代之。
정조 7년 · 목
敎曰。都承旨許遞。前望單子入之。又敎曰。左副承旨聞有實★(虫+羔)。許遞。前望單子入之。
정조 7년 · 강
放定配罪人邊文贊。
정조 7년 · 목
因到配狀啓。敎以。才經大霈。編配夥然。亦甚可悶。似此罪名。竝放送。
정조 7년 · 강
遣承旨詣 宗廟 永禧殿景慕宮永祐園。奉審適奸。
정조 7년 · 강
召見藥房提調及守禦使鄭民始于誠正閣。都提調徐命善。提調金華鎭。
정조 7년 · 목
予命注書出去。藥房都提調提調守禦使。率醫官。先詣元子宮承候後入侍。予曰。今番抄啓製述。時刻甚促。而皆能成樣。誠難矣。命善曰。臣於昨日。與諸試官相對說此。以爲勿論工拙。其能及期呈券。足稱實才矣。予曰。金啓洛果善作矣。李勉兢則素有文名云。而以昨日事觀之。能文者亦如此乎。過限呈券。所作亦不成樣。豈其故不致意而然耶。華鎭曰。豈有故不致意之理耶。渠之所作。本有得失矣。命善曰。能文者或有得失。而失意之作。亦必有可觀。如李勉兢。恐難歸之於失意矣。予曰。鄭萬始之昨日端午帖。儘是合作矣。尹行任徐瀅修之比較所作。卿等見之乎。命善曰。未及見之矣。予命注書出去。比較兩詔持入。命善曰。尹行任之文。可謂名作矣。予曰。果善作。而猶不免於科文圈套。至若脫略繩墨。深得館閣體段。當以徐瀅修之作爲優矣。民始曰。新豊之移設。專出慰悅上皇之意。而尹行任之作。首尾鋪敍。無非此意。徐瀅修之作。一句以外。未見解題處。是可欠也。命善曰誠然矣。予曰。豈有是理。徐瀅修則終是館閣之文矣。
정조 7년 · 강
判府事鄭存謙陳箚自引。賜批。
정조 7년 · 목
箚略曰。懲討不嚴。至於劇賊至親之成均分館而極矣。殿試出榜之時。臣忝讀券之任。不能陳請拔去於坼名之除。罪負無以容措。亟降重罰。以警具僚。批以。卿見堂箚批乎。在卿自量之如何。予不欲更事云云。卿須安心勿辭。仍命遣史官傳諭。
정조 7년 · 강
校理姜★(亻+寅)。副校理李錫夏。副修撰金載人聯箚。請洪儀泳李東埴削科島配。賜批。
정조 7년 · 목
聯箚略曰。伏見大臣陳箚批下。駭憤交中。噫。趾述範吉等諸賊。實是天鍾之戾氣。梟獍之種子。其爲逆孼之支屬者。何敢齒列於天地間耶。惟彼洪儀泳。以此賊同堂之親。冒占科名。今日臣子。何忍使渠立殿下之庭哉。京來稱兵之謀。何等劇賊。而李東埴雖曰疏族。旣是切隣相干。則纔脫牢獄。便生占科之心。變幻名字。敢逞欺世之計。縱恣無忌。一至此哉。主圈之人。遽置二人於國子之選。隄防之掃盡。吁亦甚矣。主圈博士以下。旣有定罪之名命。明示處分。斷不可已。亟允大僚之請。削去科籍。仍施島配。批以。無論言之過中與否。到今唱第爲幾日。分館又爲幾日。而忽以拔榜或島配之請。相箚堂箚。昨今相續登聞。此何故也。無或丙丁餘醜。復有伺釁之漸故然耶。否則胡爲而迭聲煩浼。噫。事之不誠。孰有甚於是。爾等職在論思。甘爲此羞耻之事。惜乎。
정조 7년 · 강
召見奉朝賀徐命膺。閣臣鄭民始于誠正閣。
정조 7년 · 목
予謂命膺曰。卿於西關往來之後。初登筵席矣。命膺曰然矣。予曰。卿是與國同休戚之家。徐瀅修之登第。在國家誠有得人之幸。而近見其爲人。亦甚純熟。予庸嘉之矣。命膺曰。臣家所被。眞可謂再造生成矣。臣於唱榜之日。伏聞筵敎。終日感泣。不知何以圖報也。
정조 7년 · 강
遞承旨柳義養李時秀。
정조 7년 · 목
敎曰。右承旨病勢。果難供劇云。許遞。前望單子入之。○時秀牌不進。敎以。許遞。前望單子入之。
정조 7년 · 강
命判義禁李命植。仍以前牌牌招。
정조 7년 · 목
命植牌不進。敎以。雖未知病勢如何。口招開坐有命。尙不出膺。致令擧行。因此遲滯。判堂事。誠極寒心。仍以前牌牌招。違招勿爲呼望。如是下敎之後。雖擔舁。不卽入肅。焉有如許國綱。政院各別嚴飭。
정조 7년 · 강
命左議政洪樂性。判府事鄭存謙。勿待命。
정조 7년 · 목
政院啓言。左議政洪樂性。見堂箚批旨截嚴。走伏金吾門。仍納命召。何以爲之。敎以。安心勿待命事。遣史官傳諭。仍傳命召。又啓言。判府事鄭存謙。見堂箚批旨截嚴。走伏金吾門。恭俟嚴譴。何以爲之。敎以。安心勿待命事。遣史官傳諭。
정조 7년 · 강
左議政洪樂性陳箚請勘。賜批。
정조 7년 · 목
箚略曰。臣於相職。觸處昏謬。罪戾山積。莫省置身之所也。以今番事言之。新榜之出。分館之圈。凡爲幾日。而殆若聾啞者然。第伏念旣覺之後。冒陳箚本。仰請處分。乃者聖批。誨責備至。繼伏見堂箚批旨截嚴。臣驚惶震越。走伏金吾。恭俟嚴譴。聖度天大。至下勿待命之敎。感惶之極。退伏私次。仰瀆宸聽。亟賜退斥。仍降威罰。批以。明義一書。無地可讀。此時象使然。卿亦今之時相也。母怪乎熟習時樣。卿何必費辭過引。以益其欠誠之歎乎。予聞君臣之間。貴相無隱。故此云云。實出肝膈。幸望勿以爲訝。次對使之明日來會。安心勿辭。出而視事。仍命遣史官傳諭。
정조 7년 · 강
命戶曹判書徐有隣等聯疏還給。承旨洪履健罷職。
정조 7년 · 목
有隣等疏略曰。臣等猥膺考試之命。堇得竣事。而洪儀泳李東埴事。當初坼號之時。儀泳則父名旣變。未詳寸數之切近。東埴則本名亦改。莫曉事實之如許。未能卽地拔去。循例充額。卽者大僚。箚論兩人之根派。請削科籍。臣等何敢晏然自恕乎。亟允大臣之請。以嚴隄防。仍治臣等之罪。○敎曰。苟欲引義。早自爲之可也。忽於再昨以後。如是相續煩浼。豈非訝惑之甚。況昨夜鄭判府事箚批。巳示不槪之意。則今又冒呈。事體道理。俱未知爲穩。疏頭以下諸臣。則猶以原疏之昨午留院。或可寬恕。其中同副。職在出納。且是疏中人。而此疏無難捧入。寧有如許擧措。當該承旨罷職。原疏還給。
정조 7년 · 강
副校理李泰永上疏。自引乞遞。仍請洪儀泳李東埴削科島配。賜批。
정조 7년 · 목
疏略曰。臣忝叨論思。罪止著不言。罰止薄罷。退省愆尤。不意恩敍遽降。新除繼下。是豈朝家懲癉之政。而抆拭冒出。自同無故。亦豈私分之所敢安乎。反復思量。承膺無路。特降亟削之命焉。臣於自訟之章。不宜贅他。而今番洪儀泳事。渠以凶逆之至親。冒赴場屋。榜眼一出。萬目俱駭。而惟彼王圈之人。厭然置之於上下之間。又況李東埴。以京來之親族。換名冒科。少無擯逐之意。乃置圈隸之列。何無顧忌之甚也。日前臺疏。持論太緩。請勘有失。爲之慨然。臣謂參圈博士以下。拿鞫得情。洪儀泳李東埴削科島配。臺臣亦施譴責之典。批以。已悉於他批矣。
정조 7년 · 목
敎曰。此疏卽一相箚謄本。其爲不誠無實。殆有甚於昨日。至於參圈人拿鞫事。旣勘之後。忽又陳聞。似此上疏。前所未見。又若請罪臺臣論罪事。得無有傷廉防。此玉堂亦是不言中一人。則乃反出而論人。由前由後。大是妄錯。在朝家含垢之義。誠不欲一一索言。而當此去丙丁稍久。遠邇覬覦之徒。積費經營之時。事關隄防處。若不明示好惡。是豈生道殺人之意乎。況玉署之臣。地望責任果何如。而昨今擧措。心口太不相應。豈非所謂不可使聞於他人者耶。此疏當還給。而名以言疏之故。才令政院。書頒例批。而決不可仍以無警。罷職。昨日拜箚玉堂。姑先從重推考。俾知去就可也。
정조 7년 · 목
予命龍輔。書左議政箚子批旨。又命注書出去。次對久不設行。故欲於明日爲之之意。使備邊郞往傳于大臣。明日次對。備堂一員如或懸病。當有處分。使之一齊進參事分付。
정조 7년 · 강
以李漢豊李義行丁範祖爲承旨。前望也。
정조 7년 · 강
命嶺南雹災邑。給種改播。平昌邑亦依此例擧行。
정조 7년 · 목
因慶尙監司李秉模農形狀啓。敎以。本道麥農。頗有登熟之望云云。去廿八雹災所經處。被損必當不少。雖是十敎邑之三面。或五六面。而被災處民情。誠有向隅之歎。道啓中人皆有鼓腹之樂。渠獨無待哺之弊云者。足謂畵出眞境。須卽一一看坪。另加慰撫。仍令題給種糧。及時改播。令廟堂今日內行會。關東平昌一邑。亦依此例擧行之意。一體行會。擧行形止。竝與民情纖悉狀聞事。亦爲分付。
정조 7년 · 강
命金邦彥沈宗明。特爲旌閭。
정조 7년 · 목
禮曹啓言。大興居故學生金致和妻申氏上言。移其夫已施之恩典。請褒其舅。情理有足感動。辭緣爽失。請置之。敎以。因婦呼籲。移旌其舅。不無日後之弊。兩邑牒如是其詳備。足爲憑信之左契。金女之上言。言雖差爽。情則切悲。且有令人感動處。同金邦彥特爲旌閭。以聳一邑士民。又啓言。故都事沈宗明殉節事蹟。有難以子孫呼籲。遽然聽施。沈鏗上言。請置之。敎以。事蹟雖在久遠。節義可謂卓異。當此名義掃地之時。此等激勵之典。實屬當務。特爲旌閭。
정조 7년 · 강
判下金吾罪人南必錫成光默等口招啓目。
정조 7년 · 목
因義禁府時囚罪人南必錫等口招啓目。敎以。口招亦有許多般。該府若以本事。謂關係不輕。則此供辭。豈敢正書以啓。所謂供辭。全沒倫脊。一囚之供。甚至有譜學固陋之說。其餘諸囚。皆以儀泳之於趾述。或曰六寸。或曰八寸等語。游辭漫漶。該堂之看作尋常。了無反覆盤覈之意。事之唐突。熟甚於此。此而因循循例判下。掃地之名義。益無收拾之望。赴坐判堂。爲先從重推考。參坐諸堂推考。原公事爻周以下。使之卽刻開坐。除尋常嚴問取招。捧草供以聞。至於李東埴事。別無更問之端。此則問目中置之。更推之後。渠輩又復如前吞吐。國有常憲。依啓目刑推得情。斷不可已。以此添問目取招。三囚中或有嶺人。或有新出身人。此則容有一分可恕之端。而一囚則供辭不但駭悖。出身已多年所。不可與他多囚。比而同之。竝以此意。一體嚴問事分付。又因槐山前郡守成光默口招啓目。敎以。前有繡啓。後有道啓。事狀盡露無餘。致死人罪犯之可誅可殺。姑捨是。其下手之憯毒。用刑之殘酷。眞所謂前未聞後未聞。決非常情人所爲。況一門四人之因此傡命。不但有由我之歎。旣斃之尸。圍棘壓石。殆有甚於加刑時。枷用棺板。杖用三稜。此等邑倅。若以尋常濫殺律論之。民將盡劉而已。況査案明白。又因特敎。使之捧口招。則事事游辭。言言謾弄。太無嚴畏之意。如渠之輩。不畏朝廷至此。似此放恣無嚴之人。若不限直招加刑得情。是國無法也。此供辭勿施。待明朝更爲開坐。以該道査啓。逐條捧遲晩後。修啓目以入。
정조 7년 · 목
左議政洪樂性曰。伏見昨下批旨。萬萬惶懍。今日次對。雖敢冒沒登筵。情地危蹙。聲淚俱下矣。予曰。卿過矣過矣。從古亂逆。何世無之。而豈有如禧賊家父子兄弟叔侄奴主作逆之變乎。今日在廷諸臣。固當以國讎視之。而乃反市恩賈澤。放恣無忌。孰甚於此。明義錄義理漸至晦塞。時象漸至頹敗。以此兆象觀之。將不知至於何境矣。大抵六寸之親。有何大關係乎。予之所以斷斷者。誠以其兆朕之見。形跡之露。昭不可掩故耳。池德斌圈事。誠極駭痛。而渠供中不知譜學云云。尤豈成說。今之時象。必有所以致此之由。卿試言之。樂性曰。臣若有所聞。豈敢欺蔽而不言乎。以今番事言之。其漸已萠矣。其兆已見矣。臣則漠然不知。莫非昏謬之罪矣。予曰。予意專以鎭安爲主。而以鎭安之故。反有跳踉之漸。今則不徒其漸有萠。其跡已著。予於此誠不知何以收拾也。池德斌豈不知儀泳之爲禧賊近親。而只諉於柳憲周乎。極爲駭痛矣。大抵無論逆賊之八寸六寸。雖其四寸。惟視其爲人之如何。豈盡枳塞乎。卿之拔榜之請。誠慨然矣。再昨以後。諸臣之相續陳請。亦欠誠實矣。雖以摠戎使之檢擬安宗厚言之。誠放恣矣。宗厚曾以發捕禁都。尙今廢枳。可見公議。而昨冬大霈。雖令敍用。彼武將焉敢輕先擬望乎。予之本意。非欲永枳宗厚。而目下檢擬。則誠爲無嚴矣。
정조 7년 · 강
命刷馬契人等上言勿施。
정조 7년 · 목
左議政洪樂性啓言。頃因刷馬契人等上言。幸行時植炬。 陵役時莎草。折價雇立便否。狀聞稟處之意。覆啓分付矣。卽見京畿監司李亨逵狀本。則以爲幸行時植炬。 陵園修改時莎草。以會減之數。給付契人擧行。則在民似無弊端。而若或加數徵索。反有無窮之弊。依前擧行事。請令廟堂稟處矣。當初發關時。已慮有難便之端。而契人等言內。各邑擧行。不以人而以米雇立云云。旣已雇立。則付之契人。亦似無妨。故第令査問以啓矣。道臣博採列邑物情。條列登聞。而以擧皆不願爲言。强拂移給。非所可論。刷馬契人上言內辭緣。請勿施。從之。
정조 7년 · 강
命黃海兵營將士久勤遷轉置之。
정조 7년 · 목
左議政洪樂性啓言。黃海兵使申膺[應:I-PERSON]周狀啓以爲。本營執事旗鼓官。雖是領軍之役。從苦數十年。終於罷散。稍有才識。徒事逡巡退避。依關西巡兵營及廣州水原等邑例。每年一人式。徒久勤遷轉調用事。令廟堂稟旨分付爲請矣。本營以海西關防之鎭。將士激勸之道。宜有拔例之擧。而本道旣無如巡營之屯別將。關西之東西林等窠。則勢將依久勤遷轉例。邊將調用。而近來久勤窠。多作履歷。京外軍門之應遷者。尙患不足。今又加定。其勢末由。帥臣所請。有難創開。請置之。從之。
정조 7년 · 강
飭上納遷延之該邑守令。
정조 7년 · 목
副司直鄭民始啓言。今年大同米木錢布上納之遷延。比年前尤甚。今已五月。而所捧不及三分之一。外邑擧行駭然。無論惠廳均廳。諸上納。限以六月。若不畢納。則該邑守令各別論罪。該道臣亦難免不飭之責。此意請出擧措條申飭。從之。
정조 7년 · 강
遞承旨李義行丁範祖。以黃昇源金載瓚代之。尋遞載瓚。
정조 7년 · 목
政院以義行方在罷散中。範祖解由未出啓。竝敎以。勿施。前望單子入之。○載瓚牌不進。敎以。聞其情理。勢難强令察任。許遞。
정조 7년 · 강
遞摠戎使李昌運。以徐有大代之。
정조 7년 · 목
敎曰。摠戎使李昌運改差。○因薦望。敎以。禁御將不可降遷。北伯亦難徑遞。然則此望筒無可點之人。更以無故人擬薦。仍令政院。待下批牌招。以爲傳授密符之地。
정조 7년 · 강
遞同義禁李世奭。以鄭昌聖沈豊之爲同義禁。
정조 7년 · 목
敎曰。同義禁李世奭許遞。與未差之代。前望單子入之。
정조 7년 · 강
以姜彝正爲校理。金方行兪漢敬爲副校理。李頤祥爲修撰。鄭在信爲副修撰。
정조 7년 · 목
敎曰。玉堂前望單子入之。
정조 7년 · 목
敎曰。榮川郡守。係是賑邑。一日曠官可悶。以道內守令中陞擬。使之除朝辭。卽爲赴任事。令該曹星火分付。又敎曰。此郡擬望人中。有賑邑守令否乎。山淸縣監亦爲擬望以入。又敎曰。部官調用。一從日字久勤。排擬事分付。又敎曰。勤仕部官。曾有區處之敎。如已區處則置之。未及區處則擬於此窠以入。又敎曰。應敎無排望之人云。玉堂東壁罷散之人竝敍用。○以沈豊之爲右尹。徐有成爲副應敎。鄭來鼎爲榮川郡守。兪彥鏽爲山淸縣監。洪文泳爲應敎。吳載純爲副提學。
정조 7년 · 강
命江界別卜定蔘移定事。爛商草記。
정조 7년 · 목
平安監司李性源。以江界別卜定體蔘尾蔘移定粘關事狀啓。敎以。日前大臣入侍。已有筵敎。江民之荷擔。直由蔘政。戶口因此日縮。還奠無期。今以三十斤貿蔘之役。猝令刻日督納。誠屬矜悶。然出來之倭船。還期不遠。度支事勢。亦不可不念。以是之故。此狀請非不欲從施。有難遽然決行。卽令廟堂與度支長。細加爛商。論理草記。
정조 7년 · 강
命藥院掌務官。隨落仕次第差下定式。
정조 7년 · 목
因內醫院掌務官差下啓目。敎以。昨日書入前仕三人中差下。自今內醫有闕。本廳前仕中。如有無故作散人。隨其落仕。次第差下。前仕無可差人然後。始以外醫啓下事。定式施行。因特敎除汰之類。不宜混淪擧論。性玆之敎。欲使無罪見落者。啓復屬之路。有罪被譴人。絕希覬之望也。卿等以此知悉。方泰逵則雖或有前仕書入之時。如無別般特敎。毋得擧論。用金光國例。以懲頑悍之習。此後入侍。無論都提調提調。更以此漢名字警咳。當別般處分矣。
정조 7년 · 목
敎曰。近日注書擧行駭然。當該注書拿處。因囚單子。敎以。放。
정조 7년 · 강
命時囚南必錫放送。池德斌柳憲周更加嚴問。
정조 7년 · 목
義禁府啓言。時囚罪人池德斌柳憲周等。更發問目窮詰。而專事發明。平問之下。斷無覈實之道。請竝嚴刑得情。敎以。國有一分紀綱。如渠輩幺麼卑微小官。平問之下。將不得取服乎。名以王府。難於盤覈。有此草記。揆以事面。誠極寒心。渠輩若卽直招。當分輕重處分。脫出獄門。更以此意。各別嚴問取服。又啓言。伏承嚴敎。不勝震越。謹以批旨內辭意。反覆究問。終不直招。不能得情。溺職之罪。惶恐待罪。敎以。卿等姑勿待罪。又啓言。承文博士南必錫池德斌。正字柳憲周等口招云云請刑推得情。敎以。南必錫則觀此供辭。別無可罪之端。而畢竟完圈。皆從池德斌柳憲周指揮。於渠何必深責。且是嶺人。尤有參恕之端。姑先放送。以待決末。池德斌則其於口招。可謂罪上添罪。特敎嚴問。事體自別。況昨下判付辭意。何等截嚴。則渠以幺麼小官。游辭粧撰。全沒倫脊。甚至以不近似之說。肆然對供。究厥意思。萬萬無嚴。渠供中。南必錫則以芸館發論。渠則以國子爲言。此亦當問之一端。卿等何不反覆發問乎。又如八寸六寸之說。始聞於柳憲周樣納供者。其情狀節節駭痛。憲周之所知者。渠豈有不知之理。而妄生圖脫之計。發此推諉之說。不問則已。名以捧口招。豈可徒然中止。此供辭勿施。依昨下判付及口傳下敎。反覆嚴問。期於得情。而如前逐條盤詰。待直招。修正草供入啓。柳憲周則嚴問之下。只道朴命燮家四字。終不明白指陳者。其所爲極爲絕痛。況渠則釋褐未幾聲問聞不及。而乃敢周章於槐芸之際。顯有漫漶彌縫之跡。以此以彼。俱不可不更加嚴問。此囚則原供辭勿施。出意見詳覈取招。亦以草供入啓。朝家之於此事。若是其斷斷不置。非爲洪儀泳之永枳。誠以近日所謂名義日就掃地。蓋欲略存階限。使人人知有大防。渠輩又於今日更推之時。一味吞吐。無意輸款。是不但國無法也。當依初判付。加刑得情。有不容已。此意竝以添問目取招。因德斌憲周口招問目。敎以。請刑而不卽加刑。非有顧惜於渠輩。刑下取服。不若平問得情。而特從涵貸之意。更示脫出之路。則渠輩雖極暗劣。寧無含畏之心。而觀此更推。其發明之說。節節無據。至於池德斌。則六寸八寸之說。初招則推諉於柳憲周。將沮謁 聖之說更招則推諉於南必錫。惟以彌縫爲事。其情狀萬萬駭痛。不徒比此之爲然。又敢以雖是惡逆之族屬。與一名有異。故不可付之芸閣等言。肆然對供。渠亦人耳。亦具知覺。逆屬與一名。孰優孰劣。且芸圈。原非一名區處之科臼。雖以數十年前近例言之。倘來遍占淸密之地處亦多肄之。其於所謂與一名有異云云。可謂當句內不成說矣。渠之本末。抑已稔聞。士夫之亦肄芸圈。渠必無不知之理。由前由後。卽此爲渠斷案。非不欲嚴刑究問。期於輸款。而堂堂王府。尙可不能詰一罪囚。必待刑訊然後。方可覈實乎。又如指揮勸成無人等語。張皇自明者。亦甚放恣。一一嚴問。如不直招。依所請卽當加刑。加刑之後。決無據遽停之道。雖以其利害言之。直招則脫放。不直招則受刑。捨利趨害。亦非常情之所出。此意竝以添問目發問。而旣問之後。仍以中止。焉有如許國綱。卿等惕念擧行。無或泛忽。柳憲周則寸數之說。旣發於渠口。而終始但道朴命燮三字外。此事實一味吞吐。其所爲亦極駭然。揆以讞獄之體。到今朴命燮拿問之外。無他道。與其直招於命燮置對之後。曷若及今時指陳之爲便。亦以此意。一體嚴問。捧草供以聞。
정조 7년 · 강
召見直提學徐有防于誠正閣。
정조 7년 · 목
予曰。明日抄啓試講時。使先講者仍留聽講。與之反復文義。則其於引發之道。必大有益矣。有防曰。此乃新抄後初講。似不可無別般勸獎矣。予曰。京畿畢賑。當在何間耶。有防曰。昨年年事。不至大歉。故賑政當於四五日內。告畢云矣。
정조 7년 · 강
罷承旨李漢豊職。
정조 7년 · 목
敎曰。武弁承旨除拜三日。尙未坐直。前所未聞。行右承旨李漢豊罷職。
정조 7년 · 강
以李在學李亨元爲承旨。前望也。
정조 7년 · 강
命江界蔘別卜定內十斤。移定北道。
정조 7년 · 목
備邊司啓言。平安監司李性源狀啓。爛商草記事命下。而考其狀本。則以爲江界蔘農失稔。當年應貿及辛丑別卜定。今年別卜定。一時竝督。則勢當逐戶斂錢。遠貿北關。且別卜定。自北關移定者。毋論體蔘。尾蔘別卜定一款。限十年姑勿擧論。辛丑別卜定未上納體蔘十四斤零。今年別卜定尾蔘十五斤。移定北關事爲請矣。臣與戶判臣徐有隣。細加商確。酌量歸一。而蔘政之爲江民痼弊。曾所稔知。宜有朝家軫念。而差倭踵出。應給有限。該曹卜定。良非獲已。今此北關移定之請。意在分力。未爲不可。而但執言於原初移定。竝送其許多別貿。恐是行不得之政。蓋北蔘之換布事。在已去乙巳以前。伊後百餘年來。除非供信蔘。元無卜定之規。始於乙未。爲本曹預備卜定廿斤。己亥爲江民息肩卜定五斤。便成近例。而別卜定名色之毋論斤數。限十年移送。其在一視。有難輕議。且北道民。全昧尾蔘採取之法云。亦不可强令責納。今若參互古今量度多少。辛丑卜定條體蔘十四斤零內。十斤移定北道。四斤零及尾蔘十五斤。江民不可全然不當。此則依前卜定。趁限上納。恐合事宜。幷以此意。請嚴飭兩道道臣。敎以。依此卽爲行會可也。
정조 7년 · 강
以姜應[膺:I-PERSON]煥爲草溪郡守。
정조 7년 · 목
慶尙監司李秉模。以草溪郡守曺夏彬暗行御史封庫罷黜馳啓。敎以。本郡以尤甚之賑邑。一日曠官可悶。勿論道內他道守令及曾經守令。必以有聲續人。令該曹口傳各別擇差。待下批。當日內給馬下送。
정조 7년 · 강
初十日 太祖高皇帝忌辰望拜禮。命躬行。
정조 7년 · 목
因政院啓稟。敎以。謹當躬行。
정조 7년 · 강
御誠正閣。行抄啓文臣課講。試官徐有防金憙。
정조 7년 · 목
予陞座。試官率諸講員入庭行禮訖。命抽栍入講。沈晉賢進講。予曰。欲誦則誦。欲讀則讀。不必强其所不能也。鄭萬始進講。予曰。萬始頃日應製端午帖。氣象甚好。眞善作也。仍謂諸試官曰。諸講員講法太生疏。今番則係是初講。不必問深奧文義也。仍命宣醞于講員及試官。頒御題試策。限初十日申時製進。
정조 7년 · 강
兵曹判書金鍾秀。以母病上疏乞遞。賜批。
정조 7년 · 목
批以。卿之情理。予非不體諒。惟是將來一事。爲進身之道故耳。日前筵敎丁寧。何乃反爲此上來陳懇之擧也。到今一味督迫。徒欠誠實。本兵之任。今姑許遞。卿其俟少間。將來行公。
정조 7년 · 강
命副摠管姜世晃。陞拜都摠管。 靈壽閣肅拜。
정조 7년 · 목
敎曰。故判書姜栢年年七十一。因 特敎入耆社。此宰臣今年是七十一歲。且聞故判書陞秩。又在癸歲云。事可謂稀矣。副摠管姜世晃。陞拜都摠管。又敎曰。都摠管姜世晃知事作闕單付。 靈壽閣使之肅拜。
정조 7년 · 강
以朴祐源爲兵曹參判。李在協徐有慶爲都摠管。柳義養爲副摠管。
정조 7년 · 목
敎曰。兵曹參知許遞。與參判未差之代。前望單子入之。又敎曰。兵曹堂上牌招。侍衛節目。雲寶劍望筒。令次堂卽爲擧行。又敎曰。摠管多窠。令該曹以在京無故人。口傳差出。待下批。仍卽牌招。寶劍望筒。修正入啓。
정조 7년 · 강
遞校理姜★(亻+寅)。副修撰金載人。
정조 7년 · 목
敎曰。違牌玉堂許遞。今日政差出。
정조 7년 · 목
以尹㬦爲校理。權以綱爲副修撰。朴敬圭爲中部都事。初仕也。趙尙鎭爲大司成。李重馥爲承旨。○因司䆃主簿望筒。敎以。李挺楫調用。何時不可。今番景慕宮上册後。宮司 園司執事官差備官等出六付虛司果。尙未收用者。其數甚多。蔭仕積滯。不但可悶。本事所重在焉。況於伊時。此承傳盡爲收用然後。他出六收用事。已有下敎。言亦不可不信。此望筒勿施。上册後 宮園賞典出六人中。一從傳敎。第次各以出六時職名。懸註調用。又敎曰。 景慕宮上册後。執事官至於十七人之多。而未收用爲十二人云。許久積滯。是豈酬勞之意也。雜技或末仕中。準瓜之代。次次擬入事分付。
정조 7년 · 목
予曰。明日 皇壇望拜禮時。九卿及皇朝人子孫忠臣子孫。進不進單子持入。
정조 7년 · 강
拿處兵曹佐郞李敏來。
정조 7년 · 목
敎曰。前後申飭何如而今日門禁駭然。入直郞廳拿處。
정조 7년 · 강
御宣政殿。行方物看品。仍召見下直守令。
정조 7년 · 목
予曰。瀋陽使行。自戶曺擧行。聖節使行。自禮曹擧行乎。戶曹判書徐有隣曰然矣。予曰。方物盡爲持入。一一看品後。都承旨與戶判出去政府。更爲仔細看審。入瀋陽後。諸般物種。細細親審之意。傳于大臣也。予謂宣川府使李漢五曰。知汝誠勤。下去善爲。一如長湍之爲也。又謂昌原府使李尙訥曰。昌原之邑弊民瘼。聞甚難治。曾因舊完伯。聞汝治績。須一遵前郡之治也。又謂山淸縣監兪彥鏽曰。治邑必如部官之爲也。又謂漆谷府使林永老曰。知爾誠勤。下去善爲之也。又謂玉果縣監李種徽曰。嘉爾誠勞。須如部官之治也。又謂慶山縣監李命瑀曰。旣經累邑。姑除七事。下去善爲之也。又問比安縣監李龜應履歷。龜應曰。河陽縣監盈德縣令白川郡守矣。予曰。連爲上考乎。對曰。白川時下考矣。予曰。今番無如前日之爲也。
정조 7년 · 강
召見閣臣守令于誠正閣。
정조 7년 · 목
予曰。閣臣中謝恩守令入侍。成川府使鄭東浚。安岳郡守金載瓚進伏。予曰。今得甘兩。民事萬幸。東浚等曰然矣。予曰。此時守令。不可曠官。不多日內辭朝也。
정조 7년 · 강
司諫沈基泰。正言李顯默。竝以母病陳疏乞遞。踏啓字。
정조 7년 · 강
以金守鎭爲承旨。
정조 7년 · 목
敎曰。承旨前望單子入之。
정조 7년 · 강
命兩澤均霑與否馳聞事。行會全羅洪忠監司處。
정조 7년 · 목
因洪忠監司金文淳祈兩祭設行狀啓。敎以。兩澤形止。邑各不同。民事可悶。京中則昨今甘霈。喜出望外。本道均霑與否。速卽馳聞事。令廟堂三懸鈴行會全羅洪忠監司處。
정조 7년 · 강
許施坡州支放劃補之請。
정조 7년 · 목
備邊司啓言。京畿監司李亨逵。坡州將士支放。更爲論列狀啓。有草記稟處之命矣。卽見其狀本。則以爲。今春海西租。移轉分授於西路各邑。而本州亦劃四百石。更就他邑。取來二百二十五石。則折米數爻。當準二百五十石。姑待今秋。以六百二十五石租幷耗。付諸本牧。永作軍餉。今年爲始。取耗補用於支放。而嚴立科条。雖値荒歲。切勿渾同停退之意。定式施行事。請令廟堂稟處矣。劃此數而作爲軍餉。取其耗而俾補需用。道臣所論。比前頗勝。依狀請許施之意。請分付。允之。
정조 7년 · 강
拿處長興奉事李義肅。
정조 7년 · 목
政院。以領右相意啓言。今日方物封裹時。封裹紙帒。極爲薄劣。擧行慢忽。不可無飭。長興庫當該官員請拿處。允之。
정조 7년 · 강
汰宣傳官金爔。
정조 7년 · 목
敎曰。本廳射會年前啓下節目。自是金石之典。近不逐朔爲之。未設行次數。若是夥然。行首宣傳官汰去。
정조 7년 · 강
惠慶宮進服淸暑六和湯。本方中加便香附一錢。人蔘半夏各五分。黃連減三分。命十貼製入。榻敎也。
정조 7년 · 강
命明日由月覲門展拜。該房知悉。
정조 7년 · 강
命明日各司褒貶爲之。
정조 7년 · 목
敎曰。明日雖値展拜。各司褒貶。依例爲之。
정조 7년 · 강
召見承旨李在學鄭昌順及輪對官于誠正閣。
정조 7년 · 목
予曰。旱餘甘霈。固已喜幸。而猶患未洽。誠甚悶然。蒸鬱如此。頗多更霔之意矣。在學曰然矣。予曰。昨日監封。何以爲之。而下敎亦傳及於大臣乎。昌順曰。已於大廳。仔細爲之。下敎亦爲傳及。而第白綿紙品劣。所見駭然矣。予曰。何故而然。莫非該曹不能申飭之致也。昌順曰。年年品劣自至如此云矣。予曰。封裹後。置於何處乎。昌順曰。置于大廳。使市井輩守直矣。予曰。戊戌年關西改色。民弊不少。今番勿爲改色事。知委於關西道臣。亦爲傳及右相可也。予曰。水原東萊兩守令望筒催促。臺諫牌去來知入。
정조 7년 · 목
敎曰。前後敦勉于卿。凡幾遭也。又幾日也。上下相持。徒損國體。噫卿居具膽之地矣。一已之廉防雖重。四方之聽聞有駭。則以卿休休之量。斷斷之衷。獨不念及於此乎。且念今卿所住之地。卽春賑甫訖之邑也。承宣之往守已久。官民之受弊不貲。然猶屬末節細故。大官去就。固何可罥罣於此。不能爲綽裕如矣。而卿則無一毫可引之義。有十分當進之端。與其一味邁邁。曠日持久。終至傷國體貽民弊。曷若幡然改圖。卽日入城。使分義得伸。公私兩幸乎。頃見卿附奏。亦以此有所云云矣。固知卿進退亦憂之心。靡所不及。而虛佇之極。又此申申。竊冀卿之體予意也。又敎曰。此敦諭。偕來承旨傳諭。期於偕入。向以國體事面。有所敷敎。意謂大臣之諦聽。凡今幾日。尙無幡然之望。方愧誠意之未孚。在大臣之心。亦未知安乎否乎。泄菀之極。附此草草數語。諒之諒之事。一體傳諭。
정조 7년 · 강
兩司避嫌乞遞。賜批。大司憲李★(土+甲)。執義洪文泳。持平申耆。大司諫洪明浩。正言趙恒鎭。
정조 7년 · 목
★(土+甲)等避嫌略曰。合辭方張。聲討惟急。臣等固當鎭日詣臺。以伸沐浴之義。而實緣情勢之不可遵仍。病狀之有難强策。洊犯違傲。惟大何是俟。及承聖敎。誨責截嚴。惶懍震越。無地自容。罪著溺職。跡涉占便。以此情踪。何敢晏然於臺次乎。請命遞斥臣等之職。明浩避嫌略曰。日昨賓對。召牌儼臨。而素患伏暑之症。猝然闖發。荐犯違傲。惟俟重勘。卽伏見傳旨下者。誨責諄摯。辭旨截嚴。惶隕震越。無地自容。罪著溺職。跡涉慢蹇。何敢一刻晏然於臺次乎。請命遞斥臣職。恒鎭避嫌略曰。詣臺歸路。重添暑症。召牌儼臨。未免違傲。罪著溺職。縮伏俟譴。卽伏見傳旨下者。誨責諄摯。辭旨嚴截。惶隕震越。實合重誅。以此情踪。何敢一刻晏然於臺次乎。請命遞斥臣職。幷批以。勿辭亦勿退待。
정조 7년 · 강
同義禁朴祐源陳疏自引乞遞。賜批。
정조 7년 · 목
疏略曰。肅肅禁閽。何等深嚴。而假托軍卒。變著服色。突入擊鼓。驚動天聽。此實前古所無之變怪。而臣在宿衛之地。矇未防察。任其攔入。若論其罪。萬隕猶輕。而聖度天大。罰至薄勘。蹙獻伏感泣。無地自容。不自意恩敍特降。其在義分。固當趨承之不暇。而彈墨未乾。罪名不輕。特賜判改。仍治臣罪。批以。勿辭行公。
정조 7년 · 강
命十六日。儒生殿講爲之。
정조 7년 · 목
憙不爲仕進。敎以。聞有實恙許遞。
정조 7년 · 강
命總戎中軍望筒勿施。宣傳官各別擇差。
정조 7년 · 목
因望筒。敎以。亞將雖與大將有異。新拜理宜難愼。七八年內。元無續續爲之之例。今此首擬之人。資級也地閥也。實有久屈之歎焉。非曰人非不合。難愼之事。輕易看之。豈其該帥氣太豪意太健之致耶。然似出無情。何必責備。此望筒勿施。前望單子入之。○敎曰。宣傳官擧行。極爲苟簡。未差之代。令該曹口傳。各別擇差。
정조 7년 · 강
有政。吏曹參判李敬養進。
정조 7년 · 목
以朴祐源爲承旨。李福徽爲司諫。朴公鎭爲正言。徐有成爲副校理。沈基泰爲副修撰。
정조 7년 · 강
命慶尙監司李秉模仍任。
정조 7년 · 목
因慶尙監司有闕政稟。敎以。方伯遞易。宜所難愼。況所坐之事。無異例勘。且非庚子辛丑當該府使。以此以彼。參恕無妨。前府使李秉模敍用後。見職仍任。勿爲受薦。此政稟置之。
정조 7년 · 강
命臺諫牌不進傳旨勿施。
정조 7년 · 목
因大司憲李★(土+甲)等牌不進傳旨。敎以。常參日一番詣臺之後。伊後賓對及合啓。俱以無情勢之臺諫。日事違牌。然則何不暫時詣臺。亟停諸啓。思所以永逸之方乎。此傳旨勿施。
정조 7년 · 강
命水原府使明日辭朝。東萊府使不多日內辭朝。
정조 7년 · 목
敎曰。水原之民。無異瘡痍甫完。此時牧民之官。不宜一刻暫曠。至於萊府。以邊上重地。前府使方在拿處中。新除授水原府使明日辭朝。東萊府使亦令不多日內辭朝。
정조 7년 · 강
推吏曹判書徐浩修。
정조 7년 · 목
左承旨李在學啓言。日前御史書啓覆奏時。昆陽郡守眞實縣監。一體論罪。旣書榻敎。又或出代。而見漏於擧条中。事涉不察。不可無警。當該吏曹堂上推考。原擧条請改付標啓下。從之。
정조 7년 · 강
重推承旨朴祐源。
정조 7년 · 목
敎曰。向來之事。無異公罪。臺章論勘。不過體例。以此連事違召。大關分義。行左承旨朴祐源從重推考。更卽牌招入直。
정조 7년 · 강
召見承旨金宇鎭。朴祐源于誠正閣。
정조 7년 · 목
予曰。久矣悶旱。喜見同雲。若將霈然。民其蘇矣。宇鎭曰。畿內間有得雨之邑。而他道則大霔云矣。予曰。水原府使聞是再任云。如不得去。則備邊司似當草記。東萊府使何當辭朝。幷爲知入。假注書李敬五出問。以水原府使則前任爲十二年。而不拘再任。東萊府使則當於數日內下直之意。仰奏。予謂祐源曰。一霈終斳。寢啖何安。祐源曰。沿海諸邑則方始祈兩云。民事誠渴悶矣。
정조 7년 · 강
罷東萊府使申大升職。
정조 7년 · 목
大升。以身病呈狀。備局啓請改差。敎以。今日除拜。今日呈病病。勢雖未知如何。有傷事體。且關後弊。曾有此等可據之例乎。相考草記。事命下矣。該府使聞有私義。而呈狀辭意。則只說身病。至於當日呈狀。實無可考之例。敎以。該府使事。有關事體。不可無罪。罷職。其代今日內議薦。待下批。仍令不多日內辭朝。
정조 7년 · 강
備局。以總戎使改差啓。
정조 7년 · 목
備邊司啓言。都監中軍之兼帶總戎使。元無是例。總戎使徐有大。旣差都監中軍。則軍門兩任。不可兼帶。總戎使之任。請改差。敎以。曺經總帥。移拜都監中軍。而時總帥無是例。此無他。其時則中軍單望啓下故耳。總帥雖不若兩局。便一將任。體貌不輕。無啓請則不得直差而然。今番大異於是。前望點下之後。前例有無。非可論也。且總帥與龍虎將自別。豈可幷帶兩營。不必改差。似當直出遷轉之代矣。
정조 7년 · 강
命登科人年五十以上出六。近不爲之。問啓。
정조 7년 · 목
敎曰。登科前年五十人及今年五十以上參下。幷書入。在前筵稟出六矣。近不爲之何也。問啓。
정조 7년 · 강
命當該別監科罪。實司謁推考。
정조 7년 · 목
政院啓言。司謁誤傳入侍。致有詣閤之擧。莫重傳命。如是錯誤。當該司謁。請令攸司科治。敎以。聞甚怪訝。使之査實。非司謁誤傳。卽別監之罪。當該別監從重科罪。常時不能檢飭。不可以無罪而置之。實司謁爲先推考。
정조 7년 · 목
具翼善冠袞龍袍。乘輿由月覲門。詣 景慕宮。詣版位行禮。陞詣 廟內奉審訖。乘輿由日瞻門還內。
정조 7년 · 강
前承旨尹尙東。以左議政洪樂性附奏馳啓。
정조 7년 · 목
狀啓以爲。臣奉敦諭。傳諭于廣州左議政洪樂性所住處。則以爲。惟臣情勢之難進。無異鐵限。聖敎之下。末由轉動。徒事煩聒。罪上添罪。已極惶隕。纔從縣道。冒進血懇。攢手泣祝者。惟在於速被譴何而已云矣。臣旣承偕入之命。姑爲仍留。
정조 7년 · 강
左議政洪樂性陳疏自引乞遞。賜批勉副。
정조 7년 · 목
疏略曰。人臣之事君。義分固嚴。廉耻亦重。若使臣惟知敦迫之可怵。趨走之爲恭。而不顧廉耻。揚揚冒進。則區區義分。由是而都喪矣。臣何所藉于以事君。殿下亦奚取於臣哉。且伏念在昔 顯廟朝。三公同時被劾。鼎席一空。而終亦幷蒙恩遞。以此言之。設令廟堂空虛。臣旣無蹲仍之理。況今元輔端揆。俱已備位。實無瘝曠之慮。亟遞臣職以。治臣罪。特收偕來之命。俾除民邑之弊焉。批以。人臣事君之義。義分雖重而廉防亦重。小官猶然。況於大官。向者臺臣之言。固是非情之斥。而卿之一願遞免。認出重廉防之意。予豈不早卽曲副。而誠以大官體重。拖至于今。今則上下相持。徒歸欠誠之科。爲難一向敦迫。卿之本任。今姑勉副。安心勿辭。卽起入城。仍謝西樞新命。仍命遣亞卿敦諭。與之偕入。政官卽爲牌招開政。
정조 7년 · 강
領議政鄭存謙陳箚請譴。賜批。
정조 7년 · 목
箚略曰。臣於去夜。總帥薦望。驟看向例。二望書入矣。追聞有舊望。而二望書入。大違格例。臣不勝瞿然慚悚。將望事體。何等至重。而昏昧舛謬。乃至於此。卽此一事。僨誤尤大。如是而其可冒據匪據。重速官謗也哉。亟賜譴罰。以重將薦。批以。似此小事。何乃引箚。原望筒已令還下改修整。冀卿之安心視事也。仍命遣史官傳諭。
정조 7년 · 강
獻納申致權避嫌乞遞。賜批。
정조 7년 · 목
避嫌略曰。臣月前忝居憲。臺。以洪儀泳李東埴之不爲論列。堂疏崚斥。至被譴削。臺端一步。便是臣鐵限。今何敢以職名之稍異。晏然承膺乎。請命遞斥臣職。批以。勿辭亦勿退待。
정조 7년 · 강
以李義行爲東萊府使。備薦也。
정조 7년 · 강
有政。吏曹判書徐浩修。參判李敬養。參議黃昇源。兵曹參判柳義養進。
정조 7년 · 목
以李壽弘爲泰安郡守。洪樂性判府事單付。
정조 7년 · 강
遞副校理徐有成。修撰林濟遠。副修撰沈基泰。以趙尙鎭爲副提學。李魯春爲應敎。鄭在信爲校理。李泰永林道浩爲副校理。洪文泳吳泰賢爲修撰。李集斗李錫夏爲副修撰。
정조 7년 · 목
敎曰。在外及未肅拜玉堂許遞。前望單子入之。又敎曰。新除授玉堂。幷待下批牌招。貶坐有命。無或違牌。牌不進勿爲呼望。
정조 7년 · 강
遞知春秋鄭民始。藝文提學蔡濟恭。以嚴璹爲知春秋。
정조 7년 · 목
敎曰。未肅拜春秋館堂上許遞。前望單子入之。又敎曰。在外藝文提學許遞。政官待開門牌招開政。待下批牌招。
정조 7년 · 목
敎曰。注書李祖承口傳還付翰林。牌招入直。
정조 7년 · 강
罷前總戎使徐有大職。
정조 7년 · 목
政院啓言。密符親納例也。而前總戎使徐有大。替納駭然。請從重推考。敎以。旣非罷遞。則何不親呈。該房之曾無據例不捧。反有此問備之請。巽軟極矣。此是何承旨所爲。抑諸承旨不察乎。○敎曰。佩符而投剌。旣沙自輕之歸。納符則替呈。反致自重之嫌。前後擧措。兩失其當。新叨異於宿趼。何不事事詢之先進。喉院才已請勘。揆以體例。姑施薄警。宜責來效。前總戎使徐有大罷職。
정조 7년 · 강
命紙榜書付漢跟捕。
정조 7년 · 목
兵曺啓言。卽者金虎門守門將高達門來告內。今日開門時。北邊門隻。有紙榜書付。故摘見。辭意。則乃是加平郡守治政不法之事。聞甚驚駭。取見其措語。則果如守門將之所告。此必是本郡奸民所爲。萬萬痛恧。卽令捕廳。刻期譏捕。嚴加究覈。如此之漢。不能執捉者。不可無罪。當該將官。令該府拿問處之。軍卒令攸司從重科治。該營大將亦不可無責。請推考。敎以。開門時事。食後始乃草記。稽忽莫甚。且以所管言之。闕門外設置搖鈴將卒。欲防此等奸弊。而草記中。捨此當論之人。越及考察之將士。亦可謂顚倒。以此以彼。本曹事。極爲駭然。入直堂上遞差。卽官汰去。厥漢跟捕事。考察將官拿處事。該大將推考事。竝依施。宿衛重地。無非本兵所係。則外營大將。猶以不飭問備。本曹判書不可無責。亦爲推考。當該搖鈴將卒。令攸司照法勘處。
정조 7년 · 강
判下金吾諸囚草記。
정조 7년 · 목
義禁府啓言。前執義李濟萬。前掌令姜★(亻+寅)。前獻納金履厚。前正言徐配修等。各杖一百收贖。告身盡行推奪。徒三年定配。私罪施行。敎以。始何瞞告。今何直招。渠等所爲。可謂有辱法從之列。是乃直施所坐之律。似華賜絹之意。幷準期不敍律勘放。尹師國捧供與不捧供間。卿曺何無皀白。更考前例。指一草記。又啓言。東萊前府使李文源趙英鎭等原情。泛稱遲晩。所當請刑。而曾經侍從。請除刑推議處。敎以。禁令未幾。又復冒犯。無論事勢之如此如彼。論以法紀。萬萬駭然。然今日熱此甚。滯囚可悶。直以草記照律。區別功議減等後。今日內放送。又啓言。李濟萬姜★(亻+寅)金履厚徐配修等。幷施準期不敍之律放送。尹師國卿宰禁推。不敢循例捧供。以待處分矣。敎以。以意見議處。又啓言。李文源趙英鎭等。釜倉米立本貸下。貽害小民。實合重繩。各杖一百收贖。告身盡行追奪。幷功議各減一等放送。金錫福捧稅之政。若能平允。豈有民怨。至入繡廉。杖八十收續。奪告身三等。請放送。允之。又啓言。草溪前郡守曺夏彬。猶事漫漶。萬萬痛駭。請刑推得情。敎以。未直招諸条。後坐起更爲嚴問。一一捧直招然後。修啓目入啓。如不直招。直以依例形推得情之意草記。又啓言。咸安前郡守鄭義誠。終不直陳。誠極痛駭。請刑推得情。敎以。曺夏彬尙可諉之沒知覺。而此囚則許多罪犯。不有朝家前後飭敎。賑政作奸。如是狼藉。抄拔之除。貨賂公行。甚至餓殍載路。亦莫致察。卽此一款。渠焉逭限死嚴刑。以謝十餘名餓死之冤。爲先以此判付。添問目施威取招。他餘罪狀。亦爲更捧口招。又啓言。李庭爀法府事體。何等至重。而恣意冒入。詬叱訟官。究厥所爲。誠極痛駭。請以此照律。允之。又啓言。長興奉事李義肅原情。泛稱遲晩。請刑推得情。敎以。付過放送。又啓言。前縣監崔秉敎。前郡守呂萬永原情。泛稱遲晚。所當請刑。而曾經宣傳官及侍從。請幷除刑推議處。允之。